b'\n_START_ARTICLE_\nLucilius\n_START_PARAGRAPH_\nGaius Lucilius (n. 180 \xe2\x80\x94 n. 102 eaa.) oli roomalainen runoilija. H\xc3\xa4nt\xc3\xa4 pidet\xc3\xa4\xc3\xa4n roomalaisen satiirirunouden luojana. H\xc3\xa4nen kirjoituksistaan on s\xc3\xa4ilynyt ainoastaan katkelmia._NEWLINE_Lucilius syntyi varakkaaseen ritariperheeseen, joka asui maaseudulla Rooman l\xc3\xa4heisyydess\xc3\xa4. Perheell\xc3\xa4 oli maaomistuksia my\xc3\xb6s Sisiliassa ja Rooman kaupungissa. H\xc3\xa4n opiskeli Ateenassa Kleitomakhoksen ohjaamana ja osallistui Scipio Aemilianuksen mukana Hispanian sotaan. Kirjoituksistaan p\xc3\xa4\xc3\xa4tellen h\xc3\xa4n oli poikamies. H\xc3\xa4n kirjoitti 30 kirjaa satiireja, joista suurin osa oli heksametrimittaisia, mutta muutamat distikonia, jambia ja trokeeta. Niiden aiheet olivat moninaisia, mutta aihetta k\xc3\xa4siteltiin yleens\xc3\xa4 k\xc3\xa4rkev\xc3\xa4sti ja kriittisesti. Nykyajan satiireista poiketen niiss\xc3\xa4 tuotiin esille my\xc3\xb6s tarinan moraalinen opetus.'